โครงการชลประทานสกลนคร เน้นจัดสรรน้ำเพื่อการอุปโภคบริโภค และรักษาระบบนิเวศในช่วงฤดูแล้งนี้
โครงการชลประทานสกลนคร บริหารจัดการน้ำเน้นการจัดสรรน้ำเพื่อการอุปโภคบริโภค และรักษาระบบนิเวศในช่วงฤดูแล้งนี้ พร้อมเตรียมรถบรรทุกน้ำ และเครื่องสูบน้ำเคลื่อนที่ช่วยเหลือประชาชนที่ประสบภัยแล้ง            นายโรจน์วัฒน์ อินทร์ทุ่ง ผู้อำนวยการศูนย์ศึกษาการพัฒนาภูพานอันเนื่องมาจากพระราชดำริ รักษาการในตำแหน่ง ผู้อำนวยการโครงการชลประทานสกลนคร กล่าวว่า สถานการณ์น้ำในอ่างเก็บน้ำของจังหวัดสกลนคร ขณะนี้มีปริมาณน้ำในอ่างเก็บน้ำขนาดใหญ่ 3 แห่ง คิดเป็นร้อยละ 50.14 และในอ่างเก็บน้ำขนาดกลาง/เล็ก 112 แห่ง คิดเป็นร้อยละ 47.39 ถือว่ามีปริมาณน้ำกักเก็บใกล้เคียงกับปีที่แล้ว และมีพื้นที่การเกษตร จำนวนประมาณ 2.4 ล้านไร่ ดังนั้น การบริหารจัดการน้ำในช่วงฤดูแล้งปีนี้ จึงได้เน้นจัดสรรน้ำให้สอดคล้องกับปริมาณน้ำต้นทุนตามลำดับความสำคัญของกิจกรรมการใช้น้ำ โดยจัดสรรน้ำเพื่อการอุปโภคบริโภคเป็นอันดับแรก รองลงมาเป็นการจัดสรรน้ำเพื่อการรักษาระบบนิเวศ การสำรองน้ำไว้สำหรับการใช้น้ำในช่วงต้นฤดูฝน             การจัดสรรน้ำเพื่อการเกษตร และการจัดสรรน้ำเพื่อการอุตสาหกรรมตามลำดับ เพื่อป้องกันและแก้ไขปัญหาภัยแล้งในพื้นที่ พร้อมขอให้เกษตรกรในพื้นที่ที่ประสบปัญหาแล้งซ้ำซาก งดการปลูกพืชหรือปลูกพืชที่ใช้น้ำน้อยในช่วงฤดูแล้งนี้ด้วย เพื่อลดผลกระทบที่อาจจะเกิดขึ้น นอกจากนี้ ยังได้เตรียมรถบรรทุกน้ำ และเครื่องสูบน้ำเคลื่อนที่ไว้ให้ความช่วยเหลือประชาชนที่ประสบปัญหาภัยแล้ง หากต้องการความช่วยเหลือ ขอให้ประสานเจ้าหน้าที่ฝ่ายส่งน้ำและบำรุงรักษาในพื้นที่ หรือที่โครงการชลประทานสกลนครได้ทันที#สำนักข่าว #กรมประชาสัมพันธ์ #NNT #ILOVETHAILAND